La diversitât linguistiche e je alc di biel, di bon e di just. Lu à tornât a marcâ ancje chest an Suns Europe, il festival des arts tes lenghis minorizadis dal continent, che si à davuelt a Udin dai 30 di Novembar ai 2 di Dicembar.
La manifestazion, inmaneade des cooperativis Informazione Friulana e Puntozero, cu la poie de ARLeF (Agjenzie Regjonâl pe Lenghe Furlane), della Regjon Friûl-VJ, dal Comun di Udin e de Fondazione Friuli, cu la colaborazion de Fondazione Teatro Nuovo Giovanni da Udine e dal Babel Film Festival e cul patrocini dal Consei de Europe, e je stade coerente cu la sô storie e cui siei intindiments di fonde. Il festival al à metût dongje une schirie di concierts, proiezions, incuintris e events speciâi par promovi la diversitât linguistiche tant che dirit di fonde e risultive di creativitât. A son stâts trê dîs plens di sunôrs, di visions e di peraulis di cualitât. Suns Europe 2017 al à fat cjantâ, balâ, pensâ, scrivi e fevelâ cu lis lenghis ‘altris’ de Europe e in cont des lenghis ‘altris’ de Europe.
Il viaç che al è tacât vie pe buinore di joibe ai 30 di Novembar cu la prime trasmission speciâl su Radio Onde Furlane al à vût un grum di moments interessants. Tra chescj e merete ricuardade la proiezion di Missus, il cine di Massimo Garlatti Costa che al conte la bataie puartade indenant di passe cuarante agns dai predis di Glesie Furlane pe afermazion dai dirits linguistics tal cjamp de religjon e de liturgjie. Une storie particolâr che e ven contade cuntune biele combinazion di imagjins e peraulis, cuntune fotografie sflandorose che e esalte i paisaçs dal Friûl e cun snait e sensibilitât, che e à tocjât il cûr e il cerviel di chei cinccent di lôr che lu àn cjalât te sô prime proiezion in Friûl te sale dal ‘teatron’.
Tra cines, concierts e altris incuintris, tal foyer dal ‘teatron’ e je stade la pussibilitât, tra l’altri, di cjalâ une cerce de gnove serie di documentaris sui zovins creatîfs furlans e di preseâ il film di Dylan Goch e Gruff Rhys, Separado!, un diari di viaç che al partìs di une memorie di famee e al devente une sorte di documentari cuinçât di elements sureâi che al conte la emigrazion galese in Patagonie, intant che cul apontament dedicât al Premi S. Simon si à fat il pont su la leterature furlane contemporanie e sabide a buinore la sale dal ‘Giovanni da Udine’ si è jemplade di students pe seconde edizion di Scuele Europe, incuintri formatîf in cont de diversitât linguistiche tant che patrimoni, dirit e oportunitât par ducj, tra i artiscj di Suns Europe e i zovins di chenti.
Un altri moment une vore rilevant al è stât l’incuintri dal dopo di misdì di sabide, cul confront in cont di identitât, creativitât, dirits, autoguvier e Europe jenfri il gjornalist american Ariel Yerushalami, il musicist, scritôr e cineaste galês Gruff Rhys, il gjornalist e operadôr culturâl frison Onno Falkena e il poete e scritôr furlan Maurizio Mattiuzza.
E po e je rivade la serade finâl, screade cuntun omaç ae memorie dal poete trastolon Raff BB Lazzara e presentade cun snait e cun stîl di Michele Polo e Natalie Norma Fella, cui siet artiscj finaliscj, espressions dal Gales, dal Paîs Basc, de Bretagne, de Galizie, dal Cjanton dai Grisons, dal Friûl e de Basse Sassonie, e i trê ospits di gale, dai Paîs Catalans, dal Gales e de Buriazie.
Cussì a son stadis lis esibizions des Adwaith, cul lôr indierock melodic e diret, da La Basu, a scjavaç tra rap, raggamuffin e crossover, dai Ebel Elektrik, rockers granitics e ruspiôs, dai Esposa, cul lôr ‘gal-pop’ melodic e dinamic, di Tumasch è, in balance tra rock e cjançon di autôr, di Franco Giordani, cuntune biele version de sô cjançon dedicade al zuiadôr di balon clautan Ruggero Revelli Grava, e di Isa Zwart, cul so pop melodic e coreografic. E po, intant che il public al votave e la jurie e faseve lis sôs valutazions, il palc al è stât jemplât des sugjestions musicâls des maiorchinis Joana Gomila e Laila Vallès dal grup Joana Gomila Folk Souvenir, de cjançon visionarie par galês di Gruff Rhys e dai rivocs inmagants de Buriazie dai Namgar.
Cun di plui la serade si à veirte cuntun omaç ae memorie dal poete trastlon Raff BB Lazzara e la partecipazion dal grup Joana Gomila Folk Souvenir e je stade la ocasion par palesâ la solidarietât di Suns Europe cu la Catalogne cu la proiezion sul schermi dal messaç «No Esteu Sols» (No sês di bessôi) che e je stade compagnade dal batiman de int.
Par ce che al tocje il concors, la sintesi tra il vôt dal public, indreçât viers di Isa Zwart, di Tumasch è, dai Ebel Elektrik e da La Basu, e chel de jurie che e à mostrât di preseâ soredut il cjantautôr rumanç e i rockers bretons, e à puartât ae atribuzion dal premi finâl propit al artist dal Cjanton dai Grisons. Sul podi virtuâl di Suns Europe ancje Ebel Elektrik e La Basu.
Vie pe serade al è stâ dât ancje un premi speciâl a Gruff Rhys, «pe maniere che al à doprât e che al dopre la lenghe galese, te sô musiche visionarie e tes sôs visions musicâls, e pal snait e pe cussience che al palese tes sôs ativitâts, là che pardabon indentitât e fâs rime cun libertât».
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn